BCH โควิดจร..กำไรจาง.!
ถ้าพูดถึง BCH ของ “หมอเฉลิม หาญพาณิชย์” ถือเป็นโรงพยาบาลขนาดกลางค่อนไปทางใหญ่ที่มีรายได้หลักจากกลุ่มลูกค้าประกันสังคม
ถ้าพูดถึง BCH ของ “หมอเฉลิม หาญพาณิชย์” ถือเป็นโรงพยาบาลขนาดกลางค่อนไปทางใหญ่ที่มีรายได้หลักจากกลุ่มลูกค้าประกันสังคม
1 มี.ค. 2566

ถ้าพูดถึงบริษัท บางกอก เชน ฮอสปิทอล จำกัด (มหาชน) หรือ BCH ของ “หมอเฉลิม หาญพาณิชย์” ถือเป็นโรงพยาบาลขนาดกลางค่อนไปทางใหญ่ที่มีรายได้หลักจากกลุ่มลูกค้าประกันสังคม ซึ่งก่อนหน้านี้จะมีรายได้ปีหนึ่ง ๆ เฉลี่ยอยู่ที่ 8,000-9,000 ล้านบาท ส่วนกำไรสุทธิเฉลี่ยอยู่ที่ 1,000-1,200 ล้านบาท และมีอัตรากำไรสุทธิอยู่ที่ 14-15%
แต่ช่วงที่โควิดออกอาละวาด กลายเป็นช่วงกอบโกยของ BCH ก็ว่าได้ ทั้งจากการให้บริการตรวจคัดกรองโควิด รักษาผู้ติดเชื้อโควิด และฉีดวัคซีนโมเดอร์นา จนมีรายได้และกำไรเติบโตก้าวกระโดดในปี 2564 รายได้รวมพุ่งไปแตะ 21,533 ล้านบาท ฟาดกำไรสุทธิไป 6,846 ล้านบาท อัตรากำไรสุทธิ 34.86%
แต่ดูเหมือนช่วงดื่มน้ำผึ้งพระจันทร์กับโควิดได้ผ่านพ้นไปแล้ว ดูได้จากงบไตรมาส 4/2565 ที่มีกำไรสุทธิ 270 ล้านบาท ลดลง 89% เมื่อเทียบกับไตรมาส 4/2564 ที่มีกำไรสุทธิ 2,788 ล้านบาท
ชัดเจนว่าสาเหตุหลักมาจากรายได้ที่เกี่ยวข้องกับโควิดลดลงอย่างมีนัยสำคัญ หลังจากสามารถควบคุมการแพร่ระบาดโควิด และภาครัฐฉีดวัคซีนป้องกันแก่ประชาชนได้อย่างทั่วถึงแล้ว ส่งผลให้รายได้กิจการโรงพยาบาลอยู่ที่ 2,787 ล้านบาท ลดลง 59.1% จากช่วงเดียวกันของปีก่อน
แม้ในไตรมาส 4/2565 BCH จะมีรายได้จากลูกค้าประกันสังคมเพิ่มขึ้น 7.3% มาอยู่ที่ 907 ล้านบาท แต่ก็ไม่สามารถชดเชยกับรายได้โควิดที่หายไปได้
นอกจากนี้ ยังมีการบันทึกรายการพิเศษจากการปรับปรุงข้อกำหนดในการเบิกจ่ายและลดอัตราการชำระเงินของภาครัฐ (Covid-19) จำนวน 42.6 ล้านบาท และการตั้งสำรองเผื่อลูกหนี้และรายได้ค้างรับที่เกี่ยวกับโควิดอีก 72 ล้านบาทอีกด้วย
ส่งผลให้งบปี 2565 BCH กำไรสุทธิทรุดไป 55.6% เหลือแค่ 3,038 ล้านบาท เมื่อเทียบกับปี 2564 ที่มีกำไรสุทธิอู้ฟู่ 6,846 ล้านบาท โดยมีรายได้จากกิจการโรงพยาบาลอยู่ที่ 18,826 ล้านบาท ลดลง 12% เมื่อเทียบกับปี 2564 ที่มีรายได้จากกิจการโรงพยาบาลอยู่ที่ 21,404 ล้านบาท
แล้วถ้าโฟกัสไปที่รายได้ที่เกี่ยวข้องกับโควิด ทั้งปี 2565 อยู่ที่ 6,083 ล้านบาท ลดลง 44.8% เมื่อเทียบกับปีก่อน อันเป็นผลจากสถานการณ์โควิดมีแนวโน้มดีขึ้น ส่งผลให้ภาครัฐมีการปรับแนวทางการดูแลรักษาพยาบาลผู้ป่วยโรคโควิด รวมถึงการปรับลดอัตราการจ่ายค่าบริการทางการแพทย์ให้แก่โรงพยาบาลที่เข้าร่วมโครงการให้สอดคล้องกับสถานการณ์ อาทิ การปรับลดอัตราการเบิกจ่ายค่ารักษาพยาบาลตามจริงเป็นแบบกำหนดราคาพื้นฐาน การปรับแนวทางการรักษาจากการเข้ารับการรักษาที่โรงพยาบาลเป็นการแยกกักตัวที่บ้าน (Home isolation) โครงการ “เจอ แจก จบ” (Self-isolation) รวมถึงการยกเลิกมาตรการในการตรวจและควบคุมโรคโควิด ตั้งแต่เดือน ต.ค. 2565 เป็นต้นมา
ขณะเดียวกัน มีการรับรู้การลดมูลค่าสินค้าคงเหลือที่เกี่ยวข้องกับวัคซีนทางเลือกโมเดอร์นาด้วย
กลายเป็นว่า พอโควิดจร…กำไร BCH จางไปโดยปริยาย..!!
นับจากนี้ไป BCH ก็น่าจะกลับคืนสู่สามัญ เติบโตจากพื้นฐานเดิมแล้วล่ะ โดยเฉพาะการหันไปมุ่งเน้นกลุ่มลูกค้าประกันสังคม ซึ่งในปี 2565 โรงพยาบาลในเครือมีโควตาผู้ประกันตนตามโครงการประกันสังคมจำนวน 1,514,550 ราย และมีผู้ประกันตนเฉลี่ยที่ลงทะเบียน จำนวน 979,473 ราย เพิ่มขึ้น 9.7% เมื่อเปรียบเทียบกับปี 2564
ขณะที่ ราคาหุ้นก็เริ่มกลับคืนสู่สามัญแล้ว โดยในรอบ 1 สัปดาห์ ปรับลดลง 7.08% รอบ 1 เดือน ปรับลดลง 8.80% และรอบ 3 เดือน ลดลง 2.96%
ดูแนวโน้มแล้วปีนี้ BCH น่าจะเหนื่อยไม่น้อย..!! เอาใจช่วยนะ…
…อิ อิ อิ…